ઉત્તર ગુજરાતમાં છેલ્લા ત્રણ વર્ષમાં થયેલો વરસાદ જોઈએ તો વર્ષ ૨૦૧૫માં અગાઉના વર્ષોના એવરેજ વરસાદ ૬૭૫ મિમિની સામે ૭૮૨ મિમિ વરસાદ થયો હતો એટલે કે ૧૧૫.૮૫ ટકા વરસાદ વર્ષ ૨૦૧૫માં થયો હતો. જ્યારે વર્ષ ૨૦૧૬માં અગાઉના વર્ષોના એવરેજ ૬૭૪ મિમિની સામે માત્ર ૫૭૨ મિમિ એટલે કે વર્ષ ૨૦૧૬માં માત્ર ૮૪.૮૪ ટકા વરસાદ જ વરસ્યો હતો. જ્યારે વર્ષ ૨૦૧૭ ઉત્તર ગુજરાત અને એમાંય બનાસકાંઠા માટે આફતરૂપ બન્યું હતું. ૨૦૧૭માં અગાઉના વર્ષોના એવરેજ વરસાદ ૬૯૪ની સામે ૧૦૦૨ મિમિ એટલે કે ૧૪૪.૨૫ ટકા વરસાદ વરસ્યો હતો. જેમાં સૌથી વધુ બનાસકાંઠામાં ૧૮૯.૪ ટકા (૧૧૩૬ મિમિ) વરસાદ થયો હતો. બનાસકાંઠામાં એ વર્ષે જુલાઈ માસમાં ૯૧૧ મિમિ વરસાદ ખાબક્યો હતો.જ્યારે ગાંધીનગર જિલ્લામાં પણ ૧૧૮૪ મિમિ જેટલો વરસાદ ખાબક્યો હતો પરંતુ એવરેજ વરસાદની સામે ટકાવારીની દૃષ્ટિએ ગાધીનગરનો વરસાદ ૧૫૯.૨૫ ટકા હતો.